b'\n_START_ARTICLE_\nAntisthenes\n_START_PARAGRAPH_\nAntisthenes (m.kreik. \xe1\xbc\x88\xce\xbd\xcf\x84\xce\xb9\xcf\x83\xce\xb8\xce\xad\xce\xbd\xce\xb7\xcf\x82, Antisthen\xc4\x93s, n. 444\xe2\x80\x93365 eaa.) oli kreikkalainen filosofi ja kyynisen koulukunnan perustaja. H\xc3\xa4n oli Sokrateen oppilas.\n_START_SECTION_\nEl\xc3\xa4m\xc3\xa4\n_START_PARAGRAPH_\nAntisthenes oli kotoisin Ateenasta. H\xc3\xa4nen \xc3\xa4itins\xc3\xa4 oli kotoisin Traakiasta._NEWLINE_H\xc3\xa4n opiskeli nuoruudessaan retoriikkaa Gorgiaan alaisuudessa, ja mahdollisesti my\xc3\xb6s Hippiaan ja Prodikoksen alaisuudessa. Jotkut sanovat, ett\xc3\xa4 h\xc3\xa4n eli alussa hyviss\xc3\xa4 olosuhteissa, mutta joutui sitten k\xc3\xb6yhyyteen. Joka tapauksessa h\xc3\xa4n l\xc3\xb6ysi tiens\xc3\xa4 Sokrateen vaikutuspiiriin, ja h\xc3\xa4nest\xc3\xa4 tuli t\xc3\xa4lle hyvin omistautunut seuraaja._NEWLINE_H\xc3\xa4nen kerrotaan olleen niin innokas kuulemaan Sokrateen puhuvan, ett\xc3\xa4 h\xc3\xa4n k\xc3\xa4veli p\xc3\xa4ivitt\xc3\xa4in Pireuksesta Ateenaan, ja taivutteli yst\xc3\xa4v\xc3\xa4ns\xc3\xa4 mukaansa. H\xc3\xa4n innostui sokraattisesta hyve-ajatuksesta, ja perusti oman koulunsa Kynosargekseen. H\xc3\xa4n houkutteli sinne k\xc3\xb6yhemp\xc3\xa4\xc3\xa4 kansaa el\xc3\xa4m\xc3\xa4ns\xc3\xa4 ja opetustensa yksinkertaisuudella. H\xc3\xa4n pukeutui viittaan ja kantoi mukanaan sauvaa ja lompakkoa, ja t\xc3\xa4st\xc3\xa4 asusta tuli h\xc3\xa4nen seuraajiensa univormu.\n_START_SECTION_\nFilosofia\n_START_PARAGRAPH_\nDiogenes Laertios sanoo, ett\xc3\xa4 h\xc3\xa4nen teoksensa muodostivat kymmenen kirjaa, mutta niist\xc3\xa4 on s\xc3\xa4ilynyt ainoastaan katkelmia. H\xc3\xa4nen mieluisin tyylins\xc3\xa4 n\xc3\xa4ytt\xc3\xa4\xc3\xa4 olleen dialogi, miss\xc3\xa4 voidaan n\xc3\xa4hd\xc3\xa4 h\xc3\xa4nen aiemman retorisen koulutuksensa vaikutusta._NEWLINE_Aristoteles sanoo Antistheneen kuitenkin olleen kouluttamaton ja yksinkertainen, ja Platon kuvaa h\xc3\xa4nen ponnistelleen turhaan dialektiikan ongelmien kanssa. N\xc3\xa4m\xc3\xa4 kuvaukset ovat todenn\xc3\xa4k\xc3\xb6isesti ainakin jossain m\xc3\xa4\xc3\xa4rin v\xc3\xa4rittyneet Akatemian ja kyynikoiden koulukuntien v\xc3\xa4lisen kilpailun takia._NEWLINE_Antistheneen ty\xc3\xb6t tarjoavat merkitt\xc3\xa4v\xc3\xa4n n\xc3\xa4k\xc3\xb6kulman sokraattiseen filosofiaan. H\xc3\xa4nen filosofiaansa voi verrata kyrenel\xc3\xa4isiin ja igarialaisiin oppeihin.'